B4-0657, 0666, 0681, 0686, 0690, 0702 και 0711/95

Ψήφισμα σχετικά με την κατάσταση στην Αλγερία

Το Ευρωπαϊκό Κοινοβούλιο,

- υπενθυμίζοντας τα προηγούμενα ψηφίσματά του για την Αλγερία,

Α. εμβρόντητο από τις πράξεις τρομοκρατίας των αλγερινών αρχεγονιστών, που προκάλεσαν θύματα στον άμαχο πληθυσμό, κυρίως δε μεταξύ των γυναικών και των διανοουμένων,

Β. καταθορυβημένο από τη δολοφονία του Mohamed Abderrahmani, διευθυντή της εφημερίδας El Moudjahid, στις 27 Μαρτίου, και της Rashida Hammadi, γνωστής δημοσιογράφου της τηλεόρασης, στις 31 Μαρτίου, καθώς και του Makhlouf Boukhezar, επίσης δημοσιογράφου της τηλεόρασης, στις 3 Απριλίου 1995, που ήλθαν να προστεθούν στους 32 ήδη δημοσιογράφους που έχουν πέσει θύματα των δολοφονικών επιθέσεων που αποδίδονται στις ομάδες ισλαμιστών από το 1993, καθώς και από το φόνο της προέδρου του δικαστηρίου της Larbaa, στις 15 Μαρτίου, η οποία είναι ο 15ος δικαστής που έχει δολοφονηθεί από το 1994,

Γ. λαμβάνοντας υπόψη τη φύση και την έκταση της ένοπλης καταστολής εις βάρος των ισλαμιστών εξτρεμιστών, που εκδηλώθηκε πρόσφατα στην περιοχή Ain Defla, όπου στρατιωτική επιχείρηση προκάλεσε τον θάνατο μερικών εκατοντάδων ατόμων και πολυάριθμους τραυματίες,

Δ. πιστεύοντας ότι υπάρχουν στην Αλγερία δημοκράτες που, χωρίς να έχουν υποστηρίξει ούτε το διεφθαρμένο καθεστώς, ούτε τον τρομοκρατικό φανατισμό, παίζουν σημαντικό ρόλο στην καταπολέμηση των βασανιστηρίων, την επιβολή του κώδικα της οικογένειας, τον βίαιο εξαραβισμό, και που αποτελούν το μέτωπο που αντιστέκεται στον εξτρεμισμό του FΙS και τον αυταρχισμό,

Ε. υποστηρίζοντας, ιδιαιτέρως, την αντίσταση των αλγερινών γυναικών οι οποίες με κίνδυνο της ζωής τους, αγωνίζονται έναντι των βίαιων επιθέσεων των ισλαμιστών εξτρεμιστών να διατηρήσουν την αξιοπρέπειά τους ως γυναίκες και την ελευθερία τους ως άτομα,

ΣΤ. εκφράζοντας τη ζωηρή του ανησυχία για τις δυσκολίες που συναντούν πολλοί αλγερινοί πολίτες που απειλούνται με θάνατο στη χώρα τους, προκειμένου να λάβουν βίζα που θα τους επέτρεπε να καταφύγουν προσωρινά σε κάποιο κράτος μέλος της Ευρωπαϊκής Ένωσης,

Ζ. σημειώνοντας με ενδιαφέρον ορισμένες πρόσφατες εκκλήσεις για διαπραγματεύσεις και ειρήνη, καθώς και ορισμένες προσφορές διαμεσολάβησης, προκειμένου να εξευρεθεί μια μόνιμη λύση στο αλγερινό πρόβλημα,

1. καταδικάζει αυστηρότατα τις πράξεις τρομοκρατίας που λαμβάνουν χώρα στην Αλγερία[semigr ]

2. εκφράζει, ωστόσο, τη λύπη του για την έντονη αντίδραση των ενόπλων δυνάμεων, που δεν είναι η δέουσα για να κατευνάσει μία ήδη εκρηκτική κατάσταση[semigr ] καλεί για μια ακόμη φορά την κυβέρνηση της Αλγερίας να αναγνωρίσει ότι η αδίστακτη παραβίαση των ανθρωπίνων δικαιωμάτων του πληθυσμού δεν μπορεί παρά να διογκώσει τη λαϊκή υποστήριξη προς τις τρομοκρατικές οργανώσεις[semigr ]

3. χαιρετίζει το θάρρος των Αλγερινών, ιδίως δε των γυναικών, που αγωνίζονται με κίνδυνο της ζωής τους κατά της αδιαλλαξίας των φανατικών ισλαμιστών, εναντίον κάθε κοινωνίας που θα απομάκρυνε τις γυναίκες από την πολιτική, κοινωνική και οικονομική ζωή, και υπέρ της δημοκρατίας, της ισότητας και του σεβασμού των θεμελιωδών δικαιωμάτων του Τύπου[semigr ]

4. χαιρετίζει ιδιαιτέρως το θάρρος όλων όσων εργάζονται στις 16 εθνικές εφημερίδες της Αλγερίας, οι οποίοι στις 28 Μαρτίου 1995 εξέφρασαν ομόφωνα την αντίθεσή τους στην τρομοκρατία[semigr ]

5. φρονεί ότι εναπόκειται τώρα στην αλγερινή κυβέρνηση, η οποία επέχει πρωταρχική ευθύνη για την παρούσα κατάσταση στη χώρα, να προβεί σε προτάσεις διαλόγου που θα επιτρέψουν στο σύνολο των πολιτικών δυνάμεων της χώρας να αναζητήσουν δρόμους για να εξέλθουν από το πολιτικό αδιέξοδο και από την κατάσταση οιονεί εμφυλίου πολέμου που επικρατεί στη χώρα[semigr ]

6. σε αυτό το πνεύμα, εκφράζει την ελπίδα ότι ο διάλογος που εγκαινιάσθηκε πρόσφατα μεταξύ του προέδρου Zeroual και πολλών κομμάτων της αντιπολίτευσης θα καταλήξει σε συμφωνία σχετικά με τη διεξαγωγή εκλογών και τη συμμετοχή σε αυτές όλων των πολιτικών δυνάμεων[semigr ]

7. ζητεί να σταματήσει αμέσως κάθε στρατιωτική συνεργασία μεταξύ των κρατών μελών της Ένωσης και της Αλγερίας[semigr ]

8. ζητεί από τις κυβερνήσεις των κρατών μελών να απαγορεύσουν την απέλαση στην Αλγερία δημοκρατών που απειλούνται με θάνατο, να διευκολύνουν τη χορήγηση βίζας για τους Αλγερινούς που απειλούνται στη χώρα τους και να τους βοηθούν κατά την προσωρινή παραμονή τους στην Ευρώπη[semigr ] τους ζητεί επίσης να απαγορεύσουν την υποδοχή των ηγετών των φανατικών τρομοκρατικών κινημάτων στο έδαφός τους[semigr ]

9. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τις κυβερνήσεις των κρατών μελών, καθώς και στην κυβέρνηση της Αλγερίας.